钦定古今图书集成/明伦汇编/氏族典/第122卷 > 陈过庭
## 钦定古今图书集成/明伦汇编/氏族典/第122卷 > 陈过庭

按《宋史陈过庭传》：“过庭，字宾玉，越州山阴人。中进士
第，为馆陶主簿，澶州教授，知中牟县，除国子博士。何
执中、侯蒙器其才，荐之，擢祠部、吏部、右司员外郎，使
契丹。过庭初名扬庭，辞日，徽宗改赐今名。归，迁太常
少卿，起居舍人。宣和二年，进中书舍人。才七日，迁礼
部侍郎。未尽一月，又迁御史中丞兼侍读。睦寇窃发”，
过庭言：“致寇者蔡京，养寇者王黼，宜昭正典刑，以谢
天下。”由是大与权贵迕翻陷以不举劾之罪，罢知蕲
州。未半道，责海州团练副使，黄州安置，三年得自便。
钦宗立，以集英殿修撰起知潭州，未行，以兵部侍郎
召。在道除中丞，进礼部尚书，擢右丞、中书侍郎。议遣
大臣割两河与金，耿南仲以老，聂昌以亲辞，过庭曰：
“主忧臣辱，愿效死。”帝为挥涕叹息，固遣南仲、昌。及城
陷，过庭亦以金人拘之军中，因留不得还。建炎四年，
卒于燕山，年六十。赠开府仪同三司，谥忠肃。